РЕПУБЛИКА СРБИЈА

НАРОДНА СКУПШТИНА

Одбор за правосуђе, државну управу

и локалну самоуправу

07 Број 02-4001/12

3. април 2013. године

НАРОДНА СКУПШТИНА

Одбор за правосуђе, државну управу и локалну самоуправу је, на 25. седници одржаној 3. априла 2013. године, размотрио предлог Социјално – економског савета за избор члана Одбора Агенције за борбу против корупције.

На основу члана 51. Пословника Народне скупштине (Пречишћени текст), Одбор за правосуђе, државну управу и локалну самоуправу подноси

И З В Е Ш Т А Ј

 Одбор за правосуђе, државну управу и локалну самоуправу констатовао је да је Социјално-економски савет, који је предложио проф др Божа Драшковића за члана Одбора Агенције за борбу против корупције, поднео предлог за избор члана тог одбора као овлашћени предлагач у складу са чланом 9. став 2. тачка 7) Закона о Агенцији за борбу против корупције.

 Одбор предлаже Народној скупштини да предлог Социјално-економског савета за избор члана Одбора Агенције за борбу против корупције размотри по хитном поступку, у складу са чланом 168. став 3. Пословника Народне скупштине, с обзиром на то да је садашњем члану Одбора Агенције за борбу против корупције, изабраном на предлог наведеног овлашћеног предлагача 18. марта 2009. године, мандат престао 18. марта 2013. године. С обзиром на то да је на дневном реду седнице Народне скупштине, која је у току, избор чланова Одбора Агенције које су предложили остали овлашћени предлагачи из члана 9. став 2. Закона о Агенцији за борбу против корупције, избором и овог члана Одбора Агенције на овој седници омогућио би се несметани рад Одбора Агенције за борбу против корупције.

За известиоца Одбора на седници Народне скупштине одређен је Петар Петровић, председник Одбора.

 ПРЕДСЕДНИК

 Петар Петровић